P6_TA(2005)0302

Bulgária és Románia csatlakozási folyamata

Az Európai Parlament állásfoglalása Bulgária és Románia csatlakozási folyamatáról

Az Európai Parlament,

- tekintettel Bulgária és Románia 2005. április 25-én aláírt csatlakozási szerződésére,

- tekintettel arra, hogy a Bulgária és Románia által elért eredmények lehetővé tették a csatlakozási tárgyalások lezárását, valamint arra, hogy a Bizottság 2004. évi, az elért haladásról szóló jelentésében és az Európai Parlament legutóbbi állásfoglalásaiban feltárt hiányosságok orvoslását a csatlakozási szerződés aláírása előtt és azt követően is folytatni kell,

- tekintettel az Európai Parlament elnöke és az Európai Bizottság elnöke közötti levélváltásra a Parlament teljes körű bevonásáról a csatlakozási szerződés bármely védzáradékának alkalmazásáról szóló döntésbe,

- tekintettel arra, hogy Bulgária és Románia 2007. január 1-jére, vagy - amennyiben a csatlakozási szerződésben foglalt védzáradékokat kell alkalmazni - 2008. január 1-jére ütemezett európai uniós csatlakozása alatt a közösségi vívmányok tovább fejlődnek és módosulnak,

- tekintettel arra, hogy a Tanács és a Bizottság engedélyezi bolgár és román megfigyelők jelenlétét belső eljárásaik egy része során, mely minimális biztosítékként garantálja a két ország számára, hogy legalább értesülhessenek az őket érintő jogalkotási fejleményekről,

- tekintettel eljárási szabályzata 103. cikkének (4) bekezdésére,

1. újra hangsúlyozza, hogy továbbra is szorosan figyelemmel fogja kísérni Bulgária és Románia csatlakozási folyamatát, és felkéri a Bizottságot, hogy rendszeresen tájékoztassa arról, hogy a bolgár és román hatóságok milyen mértékben tartják be a csatlakozási szerződésben vállalt kötelezettségeket; hangsúlyozza, hogy a csatlakozási szerződésekhez adott hozzájárulásának az volt a feltétele, hogy a Tanács és a Bizottság teljes mértékben bevonja a Parlamentet a döntéshozatalba, amennyiben a csatlakozási szerződésben foglalt védzáradékok alkalmazására kerülne sor Bulgária és Románia csatlakozásával összefüggésben;

2. hangsúlyozza, hogy az Európai Parlament a csatlakozási szerződés aláírása és az Európai Unióhoz történő hivatalos csatlakozásuk közötti teljes időszakra a 10 új tagállamból parlamenti megfigyelőket hívott meg;

3. rámutat, hogy noha a megfigyelők jelenléte a valódi befolyás tekintetében korlátozott volt, mégis lehetővé tette a csatlakozó országok demokratikusan megválasztott parlamenti képviselői számára, nemcsak, hogy megismerkedjenek az Európai Parlament eljárásaival, de azt is, hogy közelről követhessék a közösségi jogszabályok elfogadását;

4. hangsúlyozza, hogy az Elnökök Értekezlete határozatának megfelelően megfigyelők érkezése a bolgár és román parlamentből hozzájárulhat az Európai Unióhoz való sikeres csatlakozás további előkészítéséhez és különösen annak biztosításához, hogy teljesítsék a tárgyalások során vállalt kötelezettségeket;

5. támogatja ezért az Elnökök Értekezletének 2005. június 9-i határozatát, melyben felkéri Bulgária és Románia parlamentjét, hogy nevezzenek ki parlamenti megfigyelőket, akiket 2005. szeptember 26-tól az említett országok hivatalos csatlakozásáig üléseire meghív;

6. utasítja elnökét, hogy továbbítsa ezen állásfoglalást a Tanácsnak, a Bizottságnak, valamint Bulgária és Románia kormányainak.

--------------------------------------------------